KOMISIJOS SPRENDIMAS
2005 m. sausio 20 d.
iš dalies pakeičiantis Komisijos sprendimą 2003/881/EB dėl iš tam tikrų trečiųjų šalių importuojamų bičių (Apis mellifera ir Bombus spp.) gyvūnų sveikatos ir sertifikavimo sąlygų dėl Jungtinių Amerikos Valstijų
(pranešta dokumentu Nr. K(2004) 5567)
(Tekstas svarbus EEE)
(2005/60/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB (1) nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją, ypač į jos 17 straipsnio 2 dalies b punktą ir 3 dalies a punktą ir 19 straipsnio b punktą,
kadangi:
(1)
Komisijos sprendimas 2003/881/EB (2) nustato iš tam tikrų trečiųjų šalių importuojamų bičių (Apis mellifera ir Bombus spp.) gyvūnų sveikatos ir sertifikavimo sąlygas.
(2)
Aviliuose gyvenantis vabalas (Aethina tumida) ir (Tropilaelaps spp.) erkė (Tropilaelaps spp.) yra egzotiški kenkėjai, paplitę daugelyje trečiųjų šalių ir sukeliantys rimtų problemų bitininkystei. Siekiant išvengti šių kenkėjų patekimo į ES, Sprendimu 2003/881/EB buvo nustatytos importuojamoms bitėms taikomos apsaugos priemonės.
(3)
Atsižvelgiant į šių ligų ypatumus ir nesant privalomojo pranešimo Tarptautiniam epizootijų biurui (OIE) apie jas standarto, į ES importuojamoms bičių motinėlėms taikomi reikalavimai numato pranešimo deklaraciją apie aviliuose gyvenančio vabalo ir Tropilaelaps erkės buvimą eksportuojančios trečiosios šalies teritorijoje. Kompetentinga JAV institucija (Gyvūnų ir augalų sveikatos apsaugos tarnyba) pranešė Komisijai, kad šie kenkėjai nėra paplitę visose JAV valstijose. Dėl šios priežasties ji paprašė Komisijos nustatyti leidžiančią nukrypti nuostatą, suteikiančią teisę eksportuoti bičių motinėles iš Havajų, kurie geografiškai nutolę nuo visų kitų JAV valstijų ir jei apie ligas būtina pranešti.
(4)
JAV kompetentinga institucija perdavė visą būtiną informaciją apie bičių sveikatos situaciją Havajuose, pabrėždama, kad į jų teritoriją bitės nebuvo importuotos nuo 1985 metų ir nuolatos vykdomos aviliuose gyvenančio vabalo ir Tropilaelaps spp. erkės sukeliamų bičių ligų monitoringo programos.
(5)
Atsižvelgiant į Havajų ypatingą geografinę padėtį ir jų gyvūnų sveikatos būklę vertinamą pagal bičių ligas, reikėtų sukurti atskirtų teritorijų skirstymo į regionus mechanizmą, suteikiantį galimybę taikyti atitinkamas leidžiančias nukrypti nuostatas ir tokia leidžianti nukrypti nuostata būtų suteikta Havajams, kad bičių motinėles ir kamanių motinėles būtų galima importuoti iš tos JAV dalies.
(6)
Komisijos sprendimo 2003/881/EB 1 straipsnį ir priedus reikėtų atitinkamai pakeisti iš dalies.
(7)
Šiame Sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komisijos sprendimas 2003/881/EB iš dalies pakeičiamas taip:
1)
1 straipsnis pakeičiamas taip:
„1 straipsnis
1. Valstybės narės leidžia importuoti bites (Apis mellifera ir Bombus spp.) kaip numatyta Direktyvoje 92/65/EEB, jei laikomasi šių nustatytų reikalavimų:
-
jos kilusios iš trečiųjų šalių arba jų dalių, išvardytų III priedo I dalyje, ir
-
jas lydi I priede nustatytas pavyzdinis sveikatos pažymėjimas ir jos atitinka šiame pavyzdiniame pažymėjime nustatytas garantijas, ir
-
siuntose yra ne daugiau kaip 20 bičių palydovių kartu su viena bičių motinėle viename bičių motinėlės narvelyje.
2. Valstybės narės leidžia iš trečiosios šalies importuoti bites (Apis mellifera & Bombus spp.), nurodytas 1 straipsnio dalyje, jei amerikinis puvinys, aviliuose gyvenantis vabalas (Aethina tumida) ir Tropilaelaps erkė (Tropilaelaps spp.) yra ligos/kenkėjai, apie kuriuos būtina pranešti visoje tos trečiosios šalies teritorijoje.
Nukrypstant, bites leidžiama importuoti iš trečiosios šalies geografiškai ir epidemiologiškai atskirtos dalies, išvardytos III priedo 2 dalyje. Kai tokia leidžianti nukrypti nuostata taikoma, bičių importas iš tos trečiosios šalies teritorijos kitų dalių, neišvardytų III priedo 2 dalyje, automatiškai uždraudžiamas.
3. Nustatytoje paskirties vietoje, kurioje vykdoma oficiali bičių šeimų kontrolė, motinėlės perkeliamos į naujus narvelius prieš spietimą su vietinėmis kolonijomis.
4. Narveliai, bitės palydovės ir kita medžiaga, atvežta su bičių motinėlėmis iš kilmės trečiosios šalies, siunčiama į laboratoriją patikrinti, ar nėra aviliuose gyvenančio vabalo, jo kiaušinėlių arba lervų ir Tropilaelaps erkės. Atlikus laboratorinį tyrimą, visa medžiaga sunaikinama.“
2)
I priedas pakeičiamas šio Sprendimo I priedu.
3)
Šio Sprendimo II priedas įterpiamas kaip III priedas.
2 straipsnis
Šis Sprendimas taikomas nuo 2005 m. vasario 7 d.
3 straipsnis
Šis Sprendimas skirtas valstybėms narėms.
Priimta Briuselyje, 2005 m. sausio 20 d.